Document ID: 32011D0363

ΕΚΤΕΛΕΣΤΙΚΉ ΑΠΌΦΑΣΗ ΤΟΥ ΣΥΜΒΟΥΛΊΟΥ
της 20ής Ιουνίου 2011
που επιτρέπει στη Ρουμανία να εφαρμόσει ειδικό μέτρο παρέκκλισης από το άρθρο 193 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας
(2011/363/ΕΕ)
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη τη συνθήκη για τη λειτουργία της Ευρωπαϊκής Ένωσης,
Έχοντας υπόψη την οδηγία 2006/112/ΕΚ του Συμβουλίου, της 28ης Νοεμβρίου 2006, για το κοινό σύστημα φόρου προστιθέμενης αξίας (1), και ιδίως το άρθρο 395 παράγραφος 1,
Έχοντας υπόψη την πρόταση της Ευρωπαϊκής Επιτροπής,
Εκτιμώντας τα ακόλουθα:
(1)
Με επιστολές που πρωτοκολλήθηκαν στην Επιτροπή στις 4 Νοεμβρίου 2009, στις 2 Ιουλίου 2010, στις 26 Ιουλίου 2010 και στις 20 Δεκεμβρίου 2010, η Ρουμανία ζήτησε άδεια διάρκειας δύο ετών προκειμένου να ορίζει ως υπόχρεο φόρου προστιθέμενης αξίας (ΦΠΑ), κατά παρέκκλιση από το άρθρο 193 της οδηγίας 2006/112/ΕΚ, τον υποκείμενο στον φόρο στον οποίο παραδίδονται ορισμένα σιτηρά και ελαιούχοι σπόροι. Ανέφερε ότι δεν θα ζητούσε ανανέωση της εν λόγω άδειας.
(2)
Η Επιτροπή διαβίβασε το αίτημα της Ρουμανίας στα άλλα κράτη μέλη με επιστολή στις 15 Μαρτίου 2011. Με επιστολή στις 22 Μαρτίου 2011, η Επιτροπή κοινοποίησε στην Ρουμανία ότι διέθετε όλα τα στοιχεία που θεωρούσε χρήσιμα για την αξιολόγηση του αιτήματος.
(3)
Η Ρουμανία διαπίστωσε φορολογικές απάτες στον τομέα του εμπορίου ορισμένων μη μεταποιημένων γεωργικών προϊόντων, σιτηρών ή ελαιούχων σπόρων. Όντως, ορισμένες επιχειρήσεις δεν αποδίδουν τον ΦΠΑ στο Δημόσιο Ταμείο μετά την παράδοση των προϊόντών τους, ειδικά εάν τα έχουν αγοράσει χωρίς να έχουν καταβάλει τον εν λόγω φόρο. Οι πελάτες τους, πάντως, εφόσον έχουν στην κατοχή τους έγκυρο τιμολόγιο, διατηρούν το δικαίωμα αφαίρεσης του ΦΠΑ.
(4)
Ο ορισμός του υποκείμενου στον φόρο στον οποίο παραδίδονται τα αγαθά ως υπόχρεου για την καταβολή ΦΠΑ αντί του προμηθευτή αποτελεί ένα προσωρινό μέτρο έκτακτης ανάγκης, το οποίο θα έχει ως αποτέλεσμα να τεθεί τέλος σε αυτή τη μορφή απάτης. Η εφαρμογή του εν λόγω ειδικού μέτρου επί δύο έτη θα πρέπει να δώσει επαρκή χρόνο στη Ρουμανία ώστε να θεσπίσει στον γεωργικό τομέα οριστικά μέτρα, συμβατά με την οδηγία 2006/112/ΕΚ, για την πρόληψη και την καταπολέμηση αυτής της μορφής απάτης.
(5)
Προκειμένου να παρεμποδισθεί η μετακύλιση της απάτης στο στάδιο της μεταποίησης σε είδη διατροφής ή σε βιομηχανικά είδη ή σε άλλα προϊόντα, η Ρουμανία θα πρέπει να καθιερώσει συγχρόνως δέουσα δήλωση και μέτρα ελέγχου και να απευθύνει σχετική κοινοποίηση στην Επιτροπή.
(6)
Προκειμένου να εξασφαλισθεί ότι το ειδικό μέτρο εφαρμόζεται αποκλειστικά για ακατέργαστα γεωργικά προϊόντα και να αποφευχθούν οι δυσανάλογες διοικητικές επιβαρύνσεις για τους εμπλεκόμενους φορολογουμένους ή οι κίνδυνοι όσον αφορά την ασφάλεια δικαίου, τα καλυπτόμενα από το ειδικό μέτρο αγαθά θα πρέπει να προσδιορίζονται με τη χρησιμοποίηση της συνδυασμένης ονοματολογίας που προβλέπεται από τον κανονισμό (ΕΟΚ) αριθ. 2658/87 του Συμβουλίου, της 23ης Ιουλίου 1987, για τη δασμολογική και στατιστική ονοματολογία και το κοινό δασμολόγιο (2).
(7)
Το ειδικό μέτρο είναι αιτιολογημένο και ανάλογο προς τους επιδιωκόμενους στόχους. Είναι ορισμένου χρόνου και αφορά μόνον έναν αριθμό επακριβώς καθορισμένων προϊόντων, τα οποία δεν χρησιμοποιούνται συνήθως στην κατάσταση που ευρίσκονται για την τελική κατανάλωση και έχουν αποτελέσει αντικείμενο φοροδιαφυγής με συνέπεια την απώλεια σημαντικών εσόδων ΦΠΑ. Λαμβάνοντας υπόψη το μέγεθος της απώλειας φορολογικών εσόδων, το μέτρο θα πρέπει να θεσπισθεί το συντομότερο δυνατό.
(8)
Το ειδικό μέτρο δεν θα επηρεάσει το συνολικό ποσό εσόδων ΦΠΑ που θα εισπράξει η Ρουμανία στο στάδιο της τελικής κατανάλωσης και δεν θα έχει αρνητική επίπτωση στους ίδιους πόρους της Ένωσης που προέρχονται από τον ΦΠΑ,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Κατά παρέκκλιση από το άρθρο 193 της οδηγίας 2006/112/ΕΚ, επιτρέπεται στη Ρουμανία να ορίσει ως υπόχρεο για την καταβολή ΦΠΑ τον υποκείμενο στον φόρο στον οποίο πρέπει να παραδοθούν τα ακόλουθα αγαθά, όπως περιλαμβάνονται στη συνδυασμένη ονοματολογία, η οποία ορίζεται από τον κανονισμό (ΕΟΚ) αριθ. 2658/87:
Κωδικός ΣΟ
Προϊόν
1001 10 00
Σκληρός σίτος
1001 90 10
Όλυρα που προορίζονται για σπορά
ex 1001 90 91
Μαλακός σίτος που προορίζεται για σπορά
ex 1001 90 99
Άλλα όλυρα και μαλακός σίτος που δεν προορίζονται για σπορά
1002 00 00
Σίκαλη
1003 00
Κριθή
1005
Αραβόσιτος
1201 00
Κουκιά σόγιας, έστω και σπασμένα
1205
Σπέρματα αγριογογγύλης ή αγριοκράμβης, έστω και σπασμένα
1206 00
Σπέρματα ηλιόσπορου, έστω και σπασμένα
1212 91
Ζαχαρότευτλα
Άρθρο 2
Η άδεια που προβλέπεται στο άρθρο 1 χορηγείται υπό τον όρο ότι η Ρουμανία θα καθιερώσει υποχρεώσεις όσον αφορά τη δήλωση και κατάλληλα και αποτελεσματικά μέτρα ελέγχου σχετικά με τους φορολογούμενους που προμηθεύουν τα προϊόντα τα οποία αφορά η εν λόγω άδεια.
Η Ρουμανία κοινοποιεί στην Επιτροπή την καθιέρωση των υποχρεώσεων και των μέτρων που προβλέπει το πρώτο εδάφιο.
Άρθρο 3
Η παρούσα απόφαση παράγει αποτελέσματα από την ημερομηνία της κοινοποίησής της.
Εφαρμόζεται από την 1η Ιουνίου 2011 μέχρι τις 31 Μαΐου 2013.
Άρθρο 4
Η παρούσα απόφαση απευθύνεται στη Ρουμανία.
Λουξεμβούργο, 20 Ιουνίου 2011.

Labels: 2
11
6
18
15